ZA MEDIJA PORTAL, d.o.o

Zaječar

Poštovani,

Dopis i pitanja koje ste mi uputili elektronskom poštom smatram nedozvoljenim pritiskom na člana stručne komisije koja treba da odlučuje o dodeli sredstava za projektno finansiranje medija u opštini Zaječar. Mada kažete da je dopis poslat svim članovima komisije, iz adrese primalaca Vašeg mejla to se ne vidi, odnosno upućen je samo meni. Pitanje o tome „Da li sam svestan da ako učestvujem u radu komisije ...šaljem poruku da se Zakon o javnom informisanju i medijima ne mora poštovati“ ima prizvuk neprimerene pretnje. Istovremeno, iz konkursne dokumentacije vidim da je i vaša organizacija „Za medija“ d.o.o na konkurs, čiju zakonitost sada osporavate, podnela zahtev za dodelu 3,3 miliona dinara „od javnog novca građana Zaječara“. Nisam obavešten da li ste zbog primedbi koje ste mi poslali povukli svoju prijavu na konkurs. Ako niste, Vaša intervencija je najmanje nedozvoljen sukob interesa i pritisak.

Što se tiče medijskih zakona ja sam učestvovao u pisanju mnogih ali ne i u pisanju poslednje verzije Zakona o javnom informisanju i medijima. Da sam imao tu priliku svakako bih bio protiv formulacije člana 24. koji govori o sastavu konkursnih komisija. No, pošto se u njemu predviđa da članovi komisije mogu da budu medijski eksperti, što po mom skromnom mišljenju i rezultatima rada smatram da jesam, sasvim zakonito sam izabran za člana komisije. Međutim, dispozicija u istom članu zakona koja kaže: “Većina članova komisije iz stava 1. ovog člana imenuje se na predlog novinarskih i medijskih udruženja ukoliko takav predlog postoji i ukoliko predložena lica ispunjavaju zakonom predviđene uslove.” vrlo je diskutabilna i neustavna.

Kao prvo, skup udruženja novinarskih i medijskih udruženja tako je dobio pravo da predlaže i delegira večinu članova konkursnih komisija. Kao većina oni će odlučiti o dodeli sredstava učesnicima konkursa čime su predlagači stekli jedno ekskluzivno pravo što ne bi trebalo da bude dozvoljeno. Na osnovu njega troši se novac iz budžeta Ministarstva i opština a kao rezultat vidimo predominaciju medija tajkuna, interesnih grupa i posrednika političkih stranaka. Pošto se na konkurse javljaju mediji koji pripadaju pomenutim medijskim udruženjima, jasno je da su predstavnici koje one delegiraju u sukobu interesa. Dakle, član 24. Zakona bi trebalo da bude izmenjen.

Drugo, na konkurse za projektno finansiranje prijavljuju se i samostalni mediji, to jest oni koji ne pripadaju medijskim udruženjima i čiji zaposleni ne moraju da budu članovi ni jednog udruženja novinara. Dakle, ovakvi učesnici nemaju zakonsku mogućnost da takođe predlažu članove ( ili većinu) članova konkursnih komisija. Time su oni kao takmaci stavljeni u neravnopravan položaj što narušava ustavno i zakonsko načelo o ravnopravnosti svih učesnika na konkursima za javne finansije.

Ukoliko postoji projekat posvećen istraživanju projektnog finansiranja (“Infokus“) kako stoji u Vašem dopisu, mislim da bi on trebalo da ispita u kojoj meri primedbe i nepravilnosti na koje sam ukazao postoje u dosadašnjoj praksi. Bilo bi dobro da javnosti Srbije saopštite koliko su novca do sada dobile članice ovih udruženja a kliko svi ostali učesnici na konkursima. Nakon istraživanja mogla bi da se pokrene inicijativa za izmenu člana 24 Zakona o javnom informisanju i medijima. Tako bismo ušli u suštinu problema u kojima se srpski mediji danas nalaze. Smatrajte ovaj odgovor mojim skromnim doprinosom takvoj inicijativi.

Miroljub Radojković